CELEX: 
Language: fi
Date: 2021-02-01 00:00:00
Title: KOMISSION DELEGOITU ASETUS (EU) …/…, delegoidun asetuksen (EU) 2019/625 muuttamisesta siltä osin kuin on kyse ihmisravinnoksi markkinoille saatettavien elävien etanoiden, yhdistelmätuotteiden sekä kuivattujen tai suolattujen rakkojen ja suolten tuontiedellytyksistä

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Euroopan parlamentin ja neuvoston asetuksessa (EU) 2017/625 säädetään jäsenvaltioiden toimivaltaisten viranomaisten suorittamien virallisen valvonnan ja muiden virallisten toimien suorittamisesta, mukaan luettuina säännöt niiden vaatimusten vahvistamisesta, jotka kolmansista maista tai niiden alueilta peräisin olevien eläinten ja tavaroiden lähetysten on täytettävä niiden tullessa unioniin, sekä tällaisille ihmisravinnoksi tarkoitetuille lähetyksille suoritettavasta virallisesta valvonnasta sen varmistamiseksi, että ne ovat elintarvikkeiden ja elintarviketurvallisuuden alalla annetun unionin lainsäädännön mukaisia.
            
            
               Delegoitu asetus (EU) 2019/625 täydentää Euroopan parlamentin ja neuvoston asetusta (EU) 2017/625 siltä osin kuin on kyse tiettyjen ihmisravinnoksi tarkoitettujen eläinten ja tavaroiden lähetysten unioniin tuloa koskevista vaatimuksista.
            
            
               Tällä delegoidun asetuksen (EU) 2019/625 muutoksella ulotetaan tuontiedellytykset koskemaan eläviä etanoita, jotta varmistetaan ihmisravinnoksi tarkoitettujen elävien etanoiden turvallinen tuonti kolmansista maista EU:hun. Lisäksi lisätään yhdistelmätuotteita koskevat harmonoidun järjestelmän koodit.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Tästä delegoidusta asetuksesta keskusteltiin 5. kesäkuuta 2020 kaikkien jäsenvaltioiden toimivaltaisia viranomaisia edustavan elintarvikehygieniaa ja eläinperäisten elintarvikkeiden valvontaa käsittelevän asiantuntijaryhmän kokouksessa, ja kyseiset asiantuntijat kannattavat sitä.
            
            
               Ennen delegoidun asetuksen hyväksymistä komissio toteutti vielä avoimella ja läpinäkyvällä tavalla julkisia kuulemisia paremmasta lainsäädännöstä tehdyssä toimielinten välisessä sopimuksessa vahvistettuja menettelyjä noudattaen.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Komission delegoitu asetus (EU) 2019/625 ja sen muutokset hyväksytään asetuksen (EU) 2017/625, jota alettiin soveltaa 14. joulukuuta 2019, 126 artiklan 1 kohdan nojalla.
            
            
               KOMISSION DELEGOITU ASETUS (EU) …/…,
            
            
               annettu 1.2.2021,
            
            
               delegoidun asetuksen (EU) 2019/625 muuttamisesta siltä osin kuin on kyse ihmisravinnoksi markkinoille saatettavien elävien etanoiden, yhdistelmätuotteiden sekä kuivattujen tai suolattujen rakkojen ja suolten tuontiedellytyksistä
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta 15 päivänä maaliskuuta 2017 annetun Euroopan parlamentin ja neuvoston asetuksen (EU) 2017/625
                  1
                (virallista valvontaa koskeva asetus) ja erityisesti sen 126 artiklan 1 kohdan,
            
            
               sekä katsoo seuraavaa:
            
            
               (1)Komission delegoidussa asetuksessa (EU) 2019/625
                  2
                vahvistetaan muun muassa valmistettujen etanoiden tuloa unioniin koskevat vaatimukset.
            
         
         
            
               (2)Delegoidun asetuksen (EU) 2019/625 1 artiklan 2 kohdan a alakohdan i ja iii alakohdan mukaan kolmansien maiden, jotka vievät valmistettujen etanoiden lähetyksiä unioniin, on sisällyttävä luetteloon, ja kunkin valmistettuja etanoita sisältävän lähetyksen mukana on oltava virallinen todistus. Vastaavia vaatimuksia olisi sovellettava myös ihmisravinnoksi tarkoitettuihin eläviin etanoihin.
            
            
               (3)Jotta voidaan selkeästi tunnistaa etanat, joihin unioniin tuloa koskevia vaatimuksia sovelletaan, delegoituun asetukseen (EU) 2019/625 olisi sisällytettävä etanoiden määritelmä.
            
            
               (4)Delegoitua asetusta (EU) 2019/625 ei pitäisi soveltaa ihmisravinnoksi tarkoitetuista tavaroista otettuihin näytteisiin, jotka tuodaan maahan tuoteanalyysia ja laadun testausta varten ilman, että ne saatetaan markkinoille, ja jotka eivät sen vuoksi aiheuta riskiä kansanterveydelle. Mainitun asetuksen 1 artiklan 3 kohtaa olisi muutettava. Delegoidun asetuksen (EU) 2019/625 12 artiklassa säädetään tuontivaatimuksista sellaisten yhdistelmätuotteiden lähetyksille, joihin viitataan neuvoston asetuksen (ETY) N:o 2658/87
                  3
                liitteessä I olevan toisen osan tietyissä nimikkeissä harmonoidun järjestelmän koodeilla, jäljempänä ’HS-koodit’. On aiheellista viitata yhdistetyn nimikkeistön (CN) koodeihin asetuksen (EU) 2017/625 mukaisesti. Lisäksi delegoidun asetuksen (EU) 2019/625 12 artiklasta puuttuu tiettyjen yhdistelmätuotteiden koodit. Tämän vuoksi on aiheellista lisätä nämä CN-koodit.
            
            
               (5)Markkinoille ihmisravinnoksi saatettavien elävien etanoiden ja yhdistelmätuotteiden lähetyksille olisi annettava erillinen todistus unioniin tuloa varten, jotta voidaan vähentää riskiä siitä, että elintarvikkeiden turvallisuutta koskevia unionin vaatimuksia ei noudateta. Unionin vaatimusten noudattamisen sertifiointi auttaa myös muistuttamaan elintarvikealan toimijoita ja kolmansien maiden tai niiden alueiden toimivaltaisia viranomaisia sovellettavista unionin vaatimuksista.
            
            
               (6)Kansanterveydelle aiheutuvan mahdollisen riskin välttämiseksi delegoidun asetuksen (EU) 2019/625 7 artiklassa säädetään raaka-aineiden valmistusta koskevista vaatimuksista tuotaessa tuoreen lihan, jauhelihan, raakalihavalmisteiden, lihavalmisteiden, mekaanisesti erotetun lihan ja gelatiinin ja kollageenin tuotantoon tarkoitettujen raaka-aineiden lähetyksiä. Kuivattujen tai suolattujen rakkojen ja suolten tuotannossa käytettäville rakoille ja suolille on tehtävä käsittely, joka poistaa kaikki kansanterveydelle aiheutuvat riskit. Sen vuoksi on aiheellista sallia, että kuivattujen tai suolattujen rakkojen ja suolten tuotantoon käytetyt raaka-aineet tulevat kansallisten toimivaltaisten viranomaisten valvonnassa olevista teurastamoista, ja 7 artiklaa olisi muutettava vastaavasti.
            
            
               (7)Delegoidun asetuksen (EU) 2019/625 13 artiklassa säädetään, että tiettyjen lueteltujen tuotteiden lähetysten tulo unioniin on sallittua ainoastaan, jos kunkin kyseisen lähetyksen mukana on virallinen todistus. Yhdistelmätuotteet eivät sisälly niiden tuotteiden luetteloon, joiden mukana on oltava virallinen todistus.
            
            
               (8)Tiettyihin yhdistelmätuotteiden luokkiin liittyvä riski riippuu ainesosien tyypistä ja niiden varastointiolosuhteista. Jokaisesta tällaisten markkinoille ihmisravinnoksi saatettavien tuotteiden lähetyksestä olisi tämän vuoksi esitettävä erillinen todistus, kun ne tulevat unioniin markkinoille saatettaviksi. Unionin vaatimusten noudattamisen sertifiointi saattaa myös auttaa muistuttamaan elintarvikealan toimijoita ja kolmansien maiden tai niiden alueiden toimivaltaisia viranomaisia sovellettavista unionin vaatimuksista.
            
            
               (9)Tietyt huoneenlämmössä säilyvät yhdistelmätuotteet, jotka eivät sisällä muita lihavalmisteita kuin gelatiinia tai kollageenia tai pitkälle jalostettuja tuotteita, eivät aiheuta vaaraa ihmisten tai eläinten terveydelle tällaisten lihavalmisteiden valmistukseen vaadittavan käsittelyn luonteen vuoksi. Tällaisten yhdistelmätuotteiden mukana olisi virallisen todistuksen sijasta oltava yksityinen varmennus.
            
            
               (10)Sen vuoksi delegoitua asetusta (EU) 2019/625 olisi muutettava.
            
            
               (11)Koska delegoidun asetuksen (EU) 2019/625 12 ja 14 artiklaa sovelletaan 21 päivästä huhtikuuta 2021, myös kyseisten 12 ja 14 artiklan kannalta merkityksellisten artiklojen muutoksia olisi sovellettava kyseisestä päivästä alkaen,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Muutetaan delegoitu asetus (EU) 2019/625 seuraavasti:
            
            
               (1)lisätään 1 artiklan 2 kohdan d alakohtaan v alakohta seuraavasti:
            
            
               ”v) elävät etanat;”
            
            
               (2)lisätään 1 artiklan 3 kohtaan uusi c alakohta seuraavasti:
            
            
               ”c) ihmisravinnoksi tarkoitetut tavarat, jotka on tarkoitettu näytteiden ottamiseen tuoteanalyysia ja laadun testausta varten ja joita ei saateta markkinoille.”
            
            
               (3)lisätään 2 artiklaan 14 a kohta seuraavasti:
            
            
               ”14 a ’etanoilla’ asetuksen (EY) N:o 853/2004 liitteessä I olevassa 6.2 kohdassa määriteltyjä etanoita sekä muita ihmisravinnoksi tarkoitettuja etanalajeja, jotka kuuluvat heimoihin Helicidae, Hygromiidae tai Sphincterochilidae;”
            
            
               (4)lisätään 3 artiklaan c alakohta seuraavasti:
            
         
         
            
               ”c) asetuksen (ETY) N:o 2658/87 liitteessä I olevan toisen osan CN-koodiin 0307 60 00 kuuluvat elävät etanat.”
            
            
               (5)korvataan 7 artiklan d alakohta seuraavasti:
            
            
               ”d)
                     mekaanisesti erotettu liha ja lihavalmisteet lukuun ottamatta komission delegoidun asetuksen (EU) 2020/692 2 artiklan 45 alakohdassa määriteltyjä kuivattuja tai suolattuja rakkoja ja suolia;”
            
            
               (6)korvataan 12 artiklan 1 kohta seuraavasti:
            
            
               ”1. Sellaisten yhdistelmätuotteiden lähetyksiä, joihin viitataan asetuksen (ETY) N:o 2658/87 liitteessä I nimikkeiden 1517, 1518, 1601 00, 1602, 1603 00, 1604, 1605, 1702, 1704, 1806, 1901, 1902, 1904, 1905, 2001, 2004, 2005, 2101, 2103, 2104, 2105 00, 2106, 2202 ja 2208 CN-koodeilla, saa tulla unioniin markkinoille saatettaviksi ainoastaan, jos kukin yhdistelmätuotteeseen sisältyvä jalostettu eläinperäinen tuote on joko tuotettu laitoksissa, jotka sijaitsevat kolmansissa maissa tai niiden alueilla ja joiden on sallittua viedä kyseisiä jalostettuja eläinperäisiä tuotteita unioniin 5 artiklan mukaisesti, tai jäsenvaltioissa sijaitsevissa laitoksissa.”
            
            
               (7)muutetaan 13 artiklan 1 kohta seuraavasti:
            
            
               (a)lisätään d alakohta seuraavasti:
            
            
               ”d) asetuksen (ETY) N:o 2658/87 liitteessä I olevan toisen osan CN-koodiin 0307 60 00 kuuluvat elävät etanat;”
            
            
               (b)lisätään e alakohta seuraavasti:
            
            
               ”e) edellä 12 artiklan 2 kohdan a ja b alakohdassa tarkoitetut yhdistelmätuotteet, lukuun ottamatta huoneenlämmössä säilyviä yhdistelmätuotteita, jotka eivät sisällä muita lihavalmisteita kuin asetuksen (EY) N:o 853/2004 liitteessä III olevassa XVI jaksossa tarkoitettuja gelatiinia, kollageenia tai pitkälle jalostettuja tuotteita.”
            
            
               (8)korvataan 14 artiklan 1 kohta seuraavasti:
            
            
               ”1.
                     Edellä 12 artiklan 2 kohdan b alakohdassa tarkoitettujen yhdistelmätuotteiden, silloin kun yhdistelmätuotteet eivät sisällä muita lihavalmisteita kuin asetuksen (EY) N:o 853/2004 liitteessä III olevassa XVI jaksossa tarkoitettuja gelatiinia, kollageenia tai pitkälle jalostettuja tuotteita, ja 12 artiklan 2 kohdan c alakohdassa tarkoitettujen yhdistelmätuotteiden lähetysten mukana on oltava maahantuovan elintarvikealan toimijan laatima ja allekirjoittama yksityinen varmennus, jossa vahvistetaan, että lähetykset ovat asetuksen (EU) 2017/625 126 artiklan 1 kohdassa tarkoitettujen sovellettavien vaatimusten mukaisia.”
            
            
               2 artikla
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Asetuksen 1 artiklan 5 kohtaa, 7 kohdan b alakohtaa ja 8 kohtaa sovelletaan 21 päivästä huhtikuuta 2021.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 1.2.2021
            
            
               
                     Komission puolesta
               
               
                     Puheenjohtaja
                     Ursula VON DER LEYEN
               
            
         
         
            
                  
                     (1)
                  
                        EUVL L 95, 7.4.2017, s. 1. 
               
               
                  
                     (2)
                  
                        Komission delegoitu asetus (EU) 2019/625, annettu 4 päivänä maaliskuuta 2019, Euroopan parlamentin ja neuvoston asetuksen (EU) 2017/625 täydentämisestä siltä osin kuin on kyse tiettyjen ihmisravinnoksi tarkoitettujen eläinten ja tavaroiden lähetysten unioniin tuloa koskevista vaatimuksista (EUVL L 131, 17.5.2019, s. 18).
               
               
                  
                     (3)
                  
                        Neuvoston asetus (ETY) N:o 2658/87, annettu 23 päivänä heinäkuuta 1987, tariffi- ja tilastonimikkeistöstä ja yhteisestä tullitariffista (EYVL L 256, 7.9.1987, s. 1).